春遊
作者：王令
朝代：宋

paragraphs: 春風誰相呼，鳥語到庭户。
罷書起何遊，繫馬城西樹。
寜須客衆隨，聊與春相遇。
髙林美風竹，疏影有清覆。
可以便行坐，解脱快巾屨。
日長天地寛，飄戾飛雲度。
風枝綠未柔，日蕚紅先露。
芳辰信可尚，嘉興惜無寓。
舊聞黄公壚，頗枉壯士顧。
予雖輕數子，自適偶同趣。
起解身上衣，就貰青旗酤。
獨酌不待勸，興至還自注。
對物無所語，似若喧譁惡。
雖無歌舞歡，幸可篇章賦。
乾坤本閑暇，人物自紛遽。
勞苦曷不樂，歲月失已屢。
酒闌起四望，落日不可駐。
饑馬自知家，何須問歸路。